টানা তিনবার ঘরের মাঠে এশিয়া শ্রেষ্ঠত্বের লড়াইয়ের পর এবার দেশের বাইরে এই টুর্নামেন্ট খেলতে নামবে বাংলাদেশ দল। যেখানে এর আগে দুই দু’বার ফাইনালের উঠেও পরাজয় মানতে হয় ভারত এবং পাকিস্তানের কাছে। তাইতো এবার আর সেই ভুল করতে রাজি নন টাইগাররা। সেই লক্ষ্যেই ২৭ আগস্ট থেকে অধিনায়ক মাশরাফি বিন মুর্তজার দল মাঠে নামবে নিজেদেরকে প্রস্তুত করার মিশনে। সেই প্রস্তুতিতেই বিসিবি থেকে নেওয়া হয়েছে বাড়তি উদ্যোগ। গতকাল এক প্রেস বিজ্ঞপ্তির মাধ্যমে এশিয়া কাপকে ঘিরে টাইগারদের প্রাথমিক দলে ডাক পাওয়া ক্রিকেটারদের অনুশীলনের সময়সূচিও প্রকাশ করেছে বিসিবি। সেখানে জানানো হয়েছে ফিটনেস ট্রনিং দিয়ে শুরু হবে ক্যাম্প। এরপর ২৮, ২৯ ও ৩০ আগস্ট ফিল্ডিং অনুশীলনে ঘাম ঝরাবে ক্রিকেটাররা। ৩১ আগস্ট ও ১ সেপ্টেম্বর বিশ্রামে থেকে ২ সেপ্টেম্বর স্কিল ও ফিটনেস নিয়ে কাজ করবে মাশরাফি-মুশফিকরা।